洪咨夔
用蜀行送徐隆庆守金州
兵家如弈棋，局局势不同。
汉王引兵故道出袭雍，武侯率师祁山摇关中。
何曾踏陈迹，乃欲收新功。
中兴用蜀九十秋，咄哉求剑空刻舟。
今年出秦州，明年出巩州。
了无一镞飞到商虢州。但诿险绝不可度，
岂识奇道须奇谋。汉水阴，
洵水阳，左房襄，
右梁洋。中间诗书礼乐帅，
手提招摇麾天狼。以人材为武库，
以人心为金汤。於斯二者有足恃，
出奇度险如康庄。君不见绍兴间，
虏从鹘岭窥蜀山。彼既能来我能往，
疾驱风雨过潼关。